钦定古今图书集成/理学汇编/经籍典/第158卷 > 《前题》苏辙
## 钦定古今图书集成/理学汇编/经籍典/第158卷 > 《前题》苏辙

善。夫诗人之为诗也，当成王之时，天下已平，其君子
优柔和易而无所怨怒，天下之民各乐其所。年谷时
熟，父子兄弟相爱而无有暴戾不和之节，莫不相与
作为酒醴，剥烹牛羊，以享以祀，以相与宴乐而不厌。
诗人欲歌其事，而以为未足以见其盛也，于是推而
上之，至于朝廷之间，见其君臣相安而宗族相爱。至
“于祭祀宗庙既事，而又与其诸父昆弟皆宴于寝，旅
酬下至于无算爵，君臣释然皆醉，为作《既醉》之诗以
美之。而后之传诗者又深思而极观之，以为一篇之
中而五福备焉。”然愚观于《诗》《书》，至抑与《酒诰》之篇，观
其所以悲伤前世之失，及其所以深惩切戒于后者，
莫不以饮酒无度，沉湎荒乱，号呶倨肆，以败乱其德
为首。故曰：百福之所由生，百福之所由消。耗而不享
者，莫急于酒。周公之戒康叔曰：“酒之失妇人，是用二
者合并，故五福不降，而六极尽至。”愚请以小民之家
而明之。今夫养生之人，深自覆护雍闭，无战斗危亡
之患，而率至于不寿者，何耶？是酒夺之也。力田之人，
仓廪富矣，俄而至于饥寒者何耶？是酒困之也。服食
之人乳药饵石，无风雨暴露之苦，而常至于不宁者，
何耶？是酒病之也。修身之人，带钩蹈矩，不敢妄行，而
常至于失德者，何耶？是酒乱之也。四者既具，则夫欲
考终天命，而其道无由也。然而曰五福备于《既醉》者，
何也？愚固言之矣。天下之民，相与饮酒欢乐于下，而
君臣乃相与偕醉于上。醉而愈恭，和而有礼，缪戾之
气不作于心，心和神安，而寿不可胜计也。用才有节，
御己有度，而富不可胜用也。寿命长永，而又加之以
富，则非安宁而何？既寿而富，身且安矣，而无所用其
心，则非好德而何？富寿而安，且有德以不朽于后也，
则非考终命而何？故世之君子，能观《既醉》之诗以和
平其心，而又观夫《抑》与《酒诰》之篇以自戒也，则五福
可以坐致，而六极可以远却，而孔氏之说所以分而
别之者，又何足为君子陈于前哉！